CELEX: 32022R0156
Language: da
Date: 2022-02-04 00:00:00
Title: Rådets gennemførelsesforordning (EU) 2022/156 af 4. februar 2022 om gennemførelse af artikel 12, stk. 2, i forordning (EU) 2017/1770 om restriktive foranstaltninger i lyset af situationen i Mali

4.2.2022   
               
               
                  DA
               
               
                  Den Europæiske Unions Tidende
               
               
                  LI 25/1
               
            
         RÅDETS GENNEMFØRELSESFORORDNING (EU) 2022/156
         af 4. februar 2022
         om gennemførelse af artikel 12, stk. 2, i forordning (EU) 2017/1770 om restriktive foranstaltninger i lyset af situationen i Mali
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2017/1770 af 28. september 2017 om restriktive foranstaltninger i lyset af situationen i Mali (1), særlig artikel 12, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 28. september 2017 forordning (EU) 2017/1770.
                  
               
                     (2)
                  
                  
                     Den 13. december 2021 vedtog Rådet forordning (EU) 2021/2201 for at give virkning til afgørelse (FUSP) 2021/2208 (2), som fastlagde en ny ramme, der giver mulighed for restriktive foranstaltninger over for enkeltpersoner og enheder, der er ansvarlige for at true freden, sikkerheden eller stabiliteten i Mali eller for at hindre eller underminere en vellykket gennemførelse af Malis politiske overgang i landet.
                  
               
                     (3)
                  
                  
                     Som besluttet på mødet den 15. september 2020 i Det Økonomiske Fællesskab af Vestafrikanske Stater (ECOWAS) som fastsat i overgangschartret skulle Malis overgangsmyndigheder have gennemført den politiske overgang og magtoverdragelsen til de valgte civile myndigheder inden for en overgangsperiode på 18 måneder. Inden for denne tidsramme skulle de have afholdt de planlagte frie og retfærdige præsident- og parlamentsvalg den 27. februar 2022 og tillige regional- og lokalvalg og en folkeafstemning om forfatningen, alt efter hvad der er relevant.
                  
               
                     (4)
                  
                  
                     Den 8. januar 2022 forelagde Malis overgangsmyndigheder ECOWAS-forsamlingen en ny tidsplan for afholdelse af præsidentvalget ved udgangen af december 2025, hvorved varigheden af overgangsperioden forlænges til i alt fem et halvt år, hvilket er i strid med den aftale, der blev indgået med ECOWAS den 15. september 2020, og tilsagnet i overgangschartret. ECOWAS-forsamlingen bemærkede med beklagelse, at overgangsmyndighederne i Mali ikke har taget de nødvendige skridt til afholdelsen af præsidentvalget inden den 27. februar 2022, hvilket er i strid med den aftale, der blev indgået med ECOWAS-forsamlingen den 15. september 2020, og tilsagnet i overgangschartret. ECOWAS-forsamlingen beklagede dybt den åbenbare og eklatante mangel på politisk vilje hos overgangsmyndighederne, som indebar, at der ikke blev gjort nogen konkrete fremskridt med valgforberedelserne, selv om ECOWAS og alle regionale og internationale partnere er villige til at støtte Mali i denne proces. Med hensyn til konklusionerne af 13. december 2021 fra »Assises National de la Refondation« (ANR), som førte til vedtagelsen af den reviderede tidsplan for valget, bemærkede ECOWAS-forsamlingen, at vigtige interessenter ikke deltog i disse ANR'er, hvilket viser en manglende konsensus blandt de nationale interessenter for så vidt angår den foreslåede tidsplan. I lyset af ovenstående besluttede ECOWAS den 9. januar 2022 at opretholde de oprindelige sanktioner, der allerede var blevet indført mod Mali og overgangsmyndighederne den 7. november 2021, og indførte yderligere økonomiske og finansielle sanktioner.
                  
               
                     (5)
                  
                  
                     I betragtning af den fortsat alvorlige situation i Mali bør der opføres fem personer på listen over de fysiske og juridiske personer, enheder og organer, der er omfattet af restriktive foranstaltninger, i bilag Ia til forordning (EU) 2017/1770.
                  
               
                     (6)
                  
                  
                     Bilag Ia til forordning (EU) 2017/1770 bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            Bilag Ia til forordning (EU) 2017/1770 ændres som anført i bilaget til nærværende forordning.
         
         
            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 4. februar 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  EUT L 251 af 29.9.2017, s. 1.
         
            (2)  Rådets afgørelse (FUSP) 2021/2208 af 13. december 2021 om ændring af afgørelse (FUSP) 2017/1775 om restriktive foranstaltninger på baggrund af situationen i Mali (EUT L 446 af 14.12.2021, s. 44).
      
      
         
            BILAG
            I bilag Ia til forordning (EU) 2017/1770 indsættes følgende punkter under overskriften »Liste over fysiske og juridiske personer, enheder og organer som omhandlet i artikel 2b«:
            
               
                            
                        
                        
                           Navn
                        
                        
                           Identificerende oplysninger
                        
                        
                           Begrundelse
                        
                        
                           Dato for opførelse på listen
                        
                     
                           »1.
                        
                        
                           DIAW, Malick
                        
                        
                           Fødested: Ségou
                           Fødselsdato: 2.12.1979
                           Nationalitet: malisk
                           Pasnummer: B0722922, gyldigt indtil den 13.8.2018
                           Køn: mand
                           Stilling: formand for Det Nationale Overgangsråd (det lovgivende organ for overgangen), oberst
                           Adresse: Koulouba — Présidence de la République. 00223 BAMAKO
                        
                        
                           Malick Diaw er et centralt medlem af oberst Assimi Goïtas inderkreds. Som stabschef for tredje militærregion i Kati var han en af anstifterne til og lederne af kuppet den 18. august 2020 sammen med oberstmajor Ismaël Wagué, oberst Assimi Goïta, oberst Sadio Camara og oberst Modibo Koné.
                           Malick Diaw er derfor ansvarlig for handlinger eller politikker, der truer freden, sikkerheden og stabiliteten i Mali.
                           Som formand for Det Nationale Overgangsråd (CNT) siden december 2020 er Malick Diaw også en central aktør i forbindelse med overgangen.
                           CNT har ikke gjort væsentlige fremskridt med hensyn til de »opgaver«, der er nedfældet i overgangschartret af 1. oktober 2020, og som skulle være afsluttet inden for 18 måneder, hvilket illustreres af CNT's manglende godkendelse af udkastet til valglov. Dette bidrager til at udsætte afholdelsen af valg og dermed den vellykkede gennemførelse af Malis politiske overgang.
                           ECOWAS vedtog individuelle sanktioner mod overgangsmyndighederne (herunder Malick Diaw) i november 2021 for deres forhaling af afholdelsen af valget og gennemførelsen af overgangen.
                           Malick Diaw hindrer og underminerer derfor en vellykket gennemførelse af Malis politiske overgang.
                        
                        
                           4.2.2022
                        
                     
                           2.
                        
                        
                           WAGUÉ, Ismaël
                        
                        
                           Fødested: Bamako
                           Fødselsdato: 2.3.1975
                           Nationalitet: malisk
                           Pasnummer: diplomatisk pas AA0193660, gyldigt indtil den 15.2.2023
                           Køn: mand
                           Stilling: minister for forsoning, oberstmajor
                           Adresse: Koulouba — Présidence de la République. 00223 BAMAKO
                        
                        
                           Oberstmajor Ismaël Wagué er et centralt medlem af oberst Assimi Goïtas inderkreds og var en af de vigtigste aktører med ansvar for kuppet i august 2020 — sammen med oberst Goïta, oberst Sadio Camara, oberst Modibo Koné og Malick Diaw.
                           Den 19. august 2020 meddelte han, at hæren havde overtaget magten, og han blev derefter talsmand for Den Nationale Komité for Folkets Frelse (CNSP).
                           Ismaël Wagué er derfor ansvarlig for handlinger, der truer freden, sikkerheden og stabiliteten i Mali.
                           Som minister for forsoning i overgangsregeringen siden oktober 2020 har Ismaël Wagué været ansvarlig for gennemførelsen af aftalen om fred og forsoning i Mali. Ved sin erklæring i oktober 2021 bidrog han til blokeringen af Opfølgningskomitéen for Aftalen om Fred og Forsoning i Mali (Comité de suivi de l'accord, CSA) og dermed også til blokeringen af gennemførelsen af aftalen som fastsat i artikel 2 i overgangschartret.
                           ECOWAS vedtog i november 2021 individuelle sanktioner mod overgangsmyndighederne (herunder Ismaël Wagué) for deres forhaling af afholdelsen af valget og gennemførelsen af overgangen.
                           Ismaël Wagué er derfor ansvarlig for handlinger, der truer freden, sikkerheden og stabiliteten i Mali, og for at hindre og underminere en vellykket gennemførelse af den politiske overgang i Mali.
                        
                        
                           4.2.2022
                        
                     
                           3.
                        
                        
                           MAÏGA, Choguel
                        
                        
                           Fødested: Tabango, Gao, Mali
                           Fødselsdato: 31.12.1958
                           Nationalitet: malisk
                           Pasnummer: diplomatpas nr. DA0004473, udstedt af Mali, Schengenvisum udstedt
                           Køn: mand
                           Stilling: premierminister
                           Adresse: Koulouba — Présidence de la République. 00223 BAMAKO
                        
                        
                           Choguel Maïga har som premierminister siden juni 2021 ledet den overgangsregering i Mali, der blev indsat efter kuppet den 24. maj 2021.
                           I strid med den tidsplan for reformer og valg, der tidligere var blevet aftalt med ECOWAS i overensstemmelse med overgangschartret, bebudede han i juni 2021 afholdelse af »Assises nationales de la refondation« (ANR'er) som en proces forud for reformen og en forudsætning for afholdelsen af det planlagte valg den 27. februar 2022.
                           Som bebudet af Choguel Maïga selv blev ANR'erne derefter udsat flere gange, og valget blev forhalet. ANR'erne, som omsider fandt sted i december 2021, blev boykottet af flere aktører. På grundlag af de endelige anbefalinger fra ANR'erne fremlagde overgangsregeringen en ny tidsplan, hvorefter præsidentvalget skal afholdes i december 2025, således at overgangsmyndighederne kan forblive ved magten i mere end fem år.
                           ECOWAS vedtog i november 2021 individuelle sanktioner mod overgangsmyndighederne (herunder premierminister Choguel Maïga) for deres forhaling af afholdelsen af valget og gennemførelsen af overgangen. ECOWAS understregede, at overgangsmyndighederne har udnyttet behovet for at gennemføre reformer som påskud til at retfærdiggøre en forlængelse af overgangen og til selv at fastholde magten uden et demokratisk valg.
                           Choguel Maïga er i sin stilling som premierminister direkte ansvarlig for udsættelsen af de valg, der er foreskrevet i overgangschartret, og han hindrer og underminerer derfor en vellykket gennemførelse af den politiske overgang i Mali, navnlig ved at hindre og underminere afholdelsen af valg og overdragelsen af magten til de valgte myndigheder.
                        
                        
                           4.2.2022
                        
                     
                           4.
                        
                        
                           MAÏGA, Ibrahim Ikassa
                        
                        
                           Fødested: Tondibi, Gao, Mali
                           Fødselsdato: 5.2.1971
                           Nationalitet: malisk
                           Pasnummer: diplomatpas udstedt af Mali
                           Køn: mand
                           Stilling: minister for genopbygning
                           Adresse: Koulouba — Présidence de la République. 00223 BAMAKO
                        
                        
                           Ibrahim Ikassa Maïga er medlem af M5-RFP's strategiske udvalg (Mouvement du 5 Juin — Rassemblement des Forces Patriotiques), der spillede en central rolle i omvæltningen af præsident Keita.
                           Som minister for genopbygning siden juni 2021 fik Ibrahim Ikassa Maïga til opgave at planlægge de »Assises nationales de la Refondation« (ANR), som premierminister Choguel Maïga har bebudet.
                           I strid med den tidsplan for reformer og valg, der tidligere var blevet aftalt med ECOWAS i overensstemmelse med overgangschartret, blev ANR'erne bebudet af overgangsregeringen som en proces forud for reformen og en forudsætning for afholdelsen af det planlagte valg den 27. februar 2022.
                           Som bebudet af Choguel Maïga blev ANR'erne derefter udsat flere gange, og valget blev forsinket. ANR'erne, som omsider fandt sted i december 2021, blev boykottet af flere aktører. På grundlag af de endelige anbefalinger fra ANR'erne fremlagde overgangsregeringen en ny tidsplan, hvorefter præsidentvalget skal afholdes i december 2025, således at overgangsmyndighederne kan forblive ved magten i mere end fem år.
                           ECOWAS vedtog individuelle sanktioner mod overgangsmyndighederne (herunder Ibrahim Ikassa Maïga) i november 2021 for deres forhaling af afholdelsen af valget og gennemførelsen af overgangen. ECOWAS understregede, at overgangsmyndighederne har udnyttet behovet for at gennemføre reformer som påskud til at retfærdiggøre en forlængelse af overgangen og til selv at fastholde magten uden et demokratisk valg.
                           Ibrahim Ikassa Maïga hindrer og underminerer i sin stilling som minister for genopbygning en vellykket gennemførelse af den politiske overgang i Mali, navnlig ved at hindre og underminere afholdelsen af valg og overdragelsen af magten til de valgte myndigheder.
                        
                        
                           4.2.2022
                        
                     
                           5.
                        
                        
                           DIARRA, Adama Ben
                           alias Ben Le Cerveau
                        
                        
                           Fødested: Kati, Mali
                           Nationalitet: malisk
                           Pasnummer: diplomatpas udstedt af Mali, Schengenvisum udstedt
                           Køn: mand
                           Stilling: Medlem af Det Nationale Overgangsråd (det lovgivende organ for overgangen)
                           Adresse: Koulouba — Présidence de la République. 00223 BAMAKO
                        
                        
                           Adama Ben Diarra, kendt som Camarade Ben Le Cerveau, er en af de unge ledere af M5-RFP (Mouvement du 5 Juin — Rassemblement des Forces Patriotiques), der spillede en central rolle i omvæltningen af præsident Keita. Adama Ben Diarra er også leder af Yéréwolo, som er den vigtigste organisation, der støtter overgangsmyndighederne, og siden 3. december 2021 har han været medlem af Det Nationale Overgangsråd (CNT).
                           CNT har ikke gjort væsentlige fremskridt med hensyn til de »opgaver«, der er nedfældet i overgangschartret af 1. oktober 2020, og som skulle være afsluttet inden for 18 måneder, hvilket illustreres af CNT's manglende godkendelse af udkastet til valglov. Dette bidrager til at udsætte afholdelsen af valg og dermed den vellykkede gennemførelse af Malis politiske overgang.
                           Adama Ben Diarra har på politiske møder og sociale netværk aktivt slået til lyd for og støttet forlængelsen af overgangsperioden og gjort gældende, at den femårige forlængelse af overgangsperioden, som overgangsmyndighederne besluttede efter »Assises nationales de la Refondation« (ANR), var et dybtfølt ønske hos det maliske folk.
                           I strid med den tidsplan for reformer og valg, der tidligere var blevet aftalt med ECOWAS i overensstemmelse med overgangschartret, blev disse ANR'er bebudet af overgangsregeringen som en proces forud for reformen og en forudsætning for afholdelsen af det planlagte valg den 27. februar 2022.
                        
                        
                           4.2.2022«
                        
                     
                            
                        
                        
                            
                        
                        
                            
                        
                        
                           Som bebudet af Choguel Maïga blev ANR'erne derefter udsat flere gange, og valget blev forsinket. ANR'erne, som omsider fandt sted i december 2021, blev boykottet af flere aktører. På grundlag af de endelige anbefalinger fra ANR'erne fremlagde overgangsregeringen en ny tidsplan, hvorefter præsidentvalget skal afholdes i december 2025, således at overgangsregeringen kan forblive ved magten i mere end fem år.
                           ECOWAS vedtog individuelle sanktioner mod overgangsmyndighederne (herunder Adama Ben Diarra) i november 2021 for deres forhaling af afholdelsen af valget og gennemførelsen af overgangen. ECOWAS understregede, at overgangsmyndighederne har udnyttet behovet for at gennemføre reformer som påskud til at retfærdiggøre en forlængelse af overgangen og til selv at fastholde magten uden et demokratisk valg.
                           Adama Ben Diarra hindrer og underminerer derfor en vellykket gennemførelse af den politiske overgang i Mali, navnlig ved at hindre og underminere afholdelsen af valg og overdragelsen af magten til de valgte myndigheder.